לעבודת השיקום בפלשתינה

הרצאה

ניתנה בעמותת הציוֹנים האקדמית של ברן

על ידי

ד"ר לאו מֵטמן

הוצאה לאור לאור ע.צ.א. ברן

קריאה להצטרפות

אל

העמותה האקדמית לקידום חקר הטבע בפלשתינה

אנחנו חיים בעידן מדעי הטבע. הישגי תקופתנו בתחומים אלה גדולים וחשובים הם. ההתעניינות במדעי הטבע אינה רק נחלתם של החוגים המשכילים, אלא גם של השכבות הרחבות של העם אשר גם להן חלק פעיל בכך. חיבורים פופולריים, הרצאות ותערוכות מסייעים להעביר להמונים את ההבנה לענפיו השונים של חקר הטבע, כך שהחינוך למדעי הטבע מושך יותר ויותר חוגים והוא יהפוך בקרוב להיות נכס ציבורי של העם. יצר הידע והמחקר של האדם אינו מסתפק בהאזנה לחידות הטבע הסובב אותו, אלא הרוח האנושית גם שואפת להגיע רחוק יותר, היא רוצה להכיר ולחקור את סודות הארצות והאזורים הרחוקים. מדינות, חברות ויחידים מתחרים על כך ביניהם. עם זאת, קיימת ארץ שאינה שוכנת בקרבת הקוטב הדרומי ואינה מאוכלסת בעמים פראיים, ארץ שדווקא ניתן להגיע אליה במסע נוח בן כמה ימים ולחוקרה מכל הבחינות ללא שום סכנה ושבכל זאת – כמעט שאי אפשר להאמין שזה אפשרי! – ארץ זאת היא ארץ לא ידועה. לא חקרו ובדקו אותה מספיק מבחינת תכונות הקרקע שלה, או מבחינת טבע הרריה וימיה, או מבחינת צמחייתה ובעלי החיים שבה. לכל המומחים יש האשמות בנושא.

ארץ זו שפעם דמתה לגן עדן ושמאז אלפי שנים הפכה לשממה היא פלשתינה הידועה והלא-מוכרת!

אולם זה כמה עשורים שהמקומות שבעבר פרחה בהם כל כך הרבה קדוּשה לאנושות מתחילים לפרוח מחדש ולהתעורר לחיים חדשים תחת ידיה של האוכלוסייה שמוצאה משם ושהלכה והתאספה שם. היישוב היהודי מצליח במה שעד כה לא הצליח אף אחד מהכובשים, הווה אומר, להפריח את השממה בארץ שכל כך יפה בקדושתה וכל כך קדושה ביופייה! גם אימא-טבע מבקשת שיתקרבו אליה בלב אוהב בבואה לפתוח את קרן שפע ברכותיה.

ואולם ההצלחה הגדולה יותר של היישוב הזה תגיע רק כאשר הארץ תיחקר מדעית מכל ההיבטים והעם יכיר אותה וילמד ליישם את תוצאות המחקר במפעליו הכלכליים.

ניתן יהיה לספק את כל זה בדרך ממצה ומספקת רק כאשר למדע יינתן בארץ עצמה מקום עם בסיס רחב. אך כבר כעת ניתן יהיה להשיג בתחום זה דברים אחדים אם הכוחות שכבר קיימים יתארגנו; ראשית כל, צריך להתפנות לעבודות בבית הספר ובחיים, עבודות שלא ניתן לדחותן.

בהסתמך על הקריטריונים הללו הוקמה "העמותה האקדמית לקידום חקר הטבע בפלשתינה" שמשימתה היא לקדם את ענפי הידע אלה בפלשתינה ולהנגיש את ידיעתם לעם בעזרת מוסדות ואירועים מתאימים.

אנחנו מקווים שכל ידידי פלשתינה שמכירים בהכרחיות עבודתנו ושכל תומכי המדע שמבינים את גודל התועלת שתצמח לה ממאמצינו לא יחסכו מאיתנו את אהדתם הפעילה ויסייעו בעצותיהם ומעשיהם לתמיכה בפועלנו, שהוא מפעל של אנושיוּת במובן הנעלה ביותר והיפה ביותר של מילה זו.

ד"ר מ' בלוך, רופא, ברן; ד"ר ק' לוי, רופא, ביל; פרופ' ד"ר מאי, ברן; פרופ' ד"ר ק' מרטי, ברן; ד"ר ל' מטמן, יפו; פריבטדוצנט ד"ר ד' פסניק, ז'נבה; מנהל גימנסיה ד"ר י' פרייסוורק, ברן; פרופ' ד"ר סטודר, ברן; פרופ' ד"ר א' ורבורג, ברלין.

הכרזת הצטרפות

יש להפנות בקשות מכל סוג שהוא, משלוחי ספרים וחומרי לימוד אל חבר הוועד של העמותה לקידום חקר הטבע בפלשתינה, ד"ר לאו מטמן, יפו, פלשתינה.

משלוחי כספים

יש להפנות למר פרופ' ד"ר ל' שטיין, ברן או לבנק "Anglo Palestine Company Lmd.", יפו, שניהם תחת הכינוי "חקר הטבע".

לעבודת השיקום בפלשתינה

הרצאה

ניתנה בעמותת הציוֹנים האקדמית של ברן

על ידי

ד"ר לאו מֵטמן

הוצאה לאור לאור ע.צ.א. ברן

לפני כמה עשורים החל חבל ארץ זה, שבמשך כאלפיים שנה שקע במין תרדמת כישוף, בשינה שנדמה היה שאין יקיצה ממנה, להתעורר סוף סוף לחיים חדשים, שעה שתושביו הקדומים שיצאו ממנו החלו אט אט להתאסף אליו.

ההתיישבות היהודית בפלשתינה, עד כמה שנדמה היה תחילה לאחדים שהיא חסרת משמעות, הצליחה להחזיר להרריה הישנוניים ולעמקיה החולמים של יהודה את החיים והתנועה. אם אמורה התיישבות זו, שעדיין מוכרחה להילחם בקשיים מרובים, להתפתח, לשגשג ולהתרחב לממדים גדולים, אזי יש לדאוג לכך שלצד עליית אנשי העם תצמח גם שכבת אינטליגנציה יציבה; אינטליגנציה שתתפתח בארץ ושתזכה בה לחינוך, על מנת שתכיר לפרטים את התנאים והצרכים בארץ, ושתהיה מחוברת להווה ולעתיד בקשרים איתנים. – גם הגימנסיה שנוסדה לפני זמן מה ביפו נטלה על עצמה לקדם את פתרונה של בעיה חשובה זו בחייה החדשים של ארץ אבותינו.

---

לפני שלוש שנים, בשלהי קיץ 1905, כשהוצאתי לפועל את התוכנית שהגיתי ופתחתי את המוסד, נדמה היה שהצלחתו עוד מוטלת בספק רב. ההתחלה הייתה קטנה ולא מרשימה: בית הספר החל את פעילותו רק עם 17 תלמידים. אך כבר בסמסטר הראשון עלה מספרם ל-48. ומהרגע שפורסמה תוכניתנו, העניין בה היה כל כך גדול עד שהתאפשר לנו להעביר את בית הספר לרשות הציבורית, אשר לה הוא נועד מלכתחילה. הורים וידידי המוסד הקימו התאחדות בשם "אגודת הגימנסיה העברית", שממומנת על בסיס קניית מניות (במחיר של 250 פרנק למניה), ושבסמכותה היה הניהול הכלכלי של המוסד. כיום, לאחר שלוש שנות קיומו, מוסדנו מונה 120 תלמידים ובהתאחדות יש יותר מ-100 חברים.

מיותר לציין שהעבודה הייתה קשה בהתחלה, אפילו קשה מאוד. גם היה קשה מאוד להתמיד בה ללא היחסים המופתיים בין המורים והתלמידים שהיוו את שכרם היפה של המורים עבור עמלם ומאמציהם הרבים. בכולם גם פיעמה התחושה המרוממת שנוצר כאן משהו אדיר ומשמעותי בשביל עמנו וארצנו, ושזוהי זכות גדולה עבורנו להיות חלק ממפעל זה.

כל מי שמבין שאפשר לצַפות לתחייה הלאומית של עמנו בארצנו רק מחוג משכילים יהודי נחוש וחזק יודה שיצרנו מפעל חשוב, או שלפחות הנחנו את אבן היסוד ליצירתו. אולם אין מקום אחר שבו אפשר לטפח כזה צמח מאשר בתי הספר התיכוניים והגבוהים הלאומיים. ובטרם קיימים בתי ספר תיכוניים, לא ניתן כמובן לחשוב על הקמת בתי ספר גבוהים.

וודאי שלא היה זה מוקדם מדי להקים את בית הספר, שכן כבר זה זמן רב שהעלייה לפלשתינה אינה מסתכמת רק באוכלוסייה כפרית, שלרוב מסתפקת בחינוך בסיסי עבור ילדיה. עם הזמן עלו גם בעלי הון ומשכילים, שהתיישבו בארץ כתעשיינים וכנציגי המקצועות המלומדים. באופן טבעי, לא הספיקה להם השכלה כה מועטה עבור ילדיהם.

החלופות שעמדו להם על פי רוב היו לשלוח את ילדיהם לבית ספר מיסיונרי, אשר מעבר לכך שהיה מיסיונרי היה גם טעון שיפור רב מבחינת היקף ההשכלה שהציע לצאצאיהם, או לשלוח אותם בגיל הנעורים לחוץ לארץ, אם לא העדיפו, כפי שרבים אף עשו, לעזוב את הארץ יחד עם הילדים.

בית ספרנו עונה אפוא על צורך דחוף. הוא מציע לתת לילדים בעלי יכולות רבות יותר את האפשרות לקבל השכלה גבוהה יותר בלי שהם, ופעמים רבות גם הוריהם, יהיו מוכרחים לרדת מן הארץ.

עבור אלה שהחינוך הלאומי של ילדיהם חשוב להם, הגימנסיה תהווה כוח משיכה, כפי שהדבר כבר הוכיח את עצמו בכמה מקרים, ותביאם להתיישב במדינה.

**אולם מעל הכול, ייעוד הגימנסיה הוא להעניק שפה לאומית אחידה לדורות החדשים המתרבים. חינוך משותף רב-שנתי גם יסייע לכך שהמאסה ההטרוגנית של התלמידים, שנוצרה מקהילות, ארצות וחוגי תרבות שונים, תהפוך להומוגנית, על ידי כך שהיא תחבר את התלמידים בקשרי חברות, שאיפה קהילתית ותקווה משותפת.**

**זאת לפחות תהייה תחילת התגובה לרעה החולה והמסוכנת של הפיזור בקרב יהודי פלשתינה, וכך תיווצר אפשרות לעבודה משותפת פורייה.**

**בוגרי בית הספר גם אינם אמורים יותר לסבול מ"כפילות" תרבותם ומקרע פנימי. אדרבה, הם צריכים להתחנך להיות יהודים שלמים, שלמדו לאהוב בלב שלם את עמם ונכסיו הרוחניים. אנחנו יכולים לצַפות שכאשר יגיעו לאוניברסיטה הם יגלמו טיפוס חדש של סטודנטים יהודיים; סטודנטים יהודיים בעלי אינדיבידואליות ייחודית, שטבעם זוהר והשכלתם וחינוכם נוצקו ממקור אחד: הבנים המודעים לגמרי של עמם!**

**כשהם ייכנסו למעגל החיים הם יהיו מסוגלים, יותר מכל אחד אחר, להופיע כמנהיגים הפועלים מתוך ובתוך רוח עמם ורוח זמנם.**

במובן מסוים, כבר עתה משפיעה הגימנסיה על העם מבחינה חינוכית. למעשה, בפלשתינה זהו חידוש שמוסד מוקם שם בלי שהוא חב את קיומו לחוץ לארץ. כמעט כל בתי הספר והמוסדות האחרים בארץ הקודש הוקמו על ידי עזרה שבאה מחוץ לארץ. על כן, כולם רגילים לא להתחשב בתנאים ובצרכים המקומיים. בסך הכול הם מהווים, פחות או יותר, את תוצריה של מדיניות כלשהי של ארצות מוצאם.[[1]](#footnote-1) הגימנסיה היא היחידה שהוקמה בפלשתינה באמצעים פלשתיניים ועליה להתקיים בעיקר בזכות כוחה שלה ומתשלומי שכר הלימוד בבית הספר. עובדה זו תורמת ליצירת דעת קהל פלשתינית בעניינים פלשתיניים, אשר אינה מוכרחה לבדוק בכל צעד ושעל שלה מה יגידו בחוץ לארץ. עניין זה רק יכול לתרום ליוזמות ומעשים של הפלשתינים ולתמוך בהם.

אפשר גם לקוות שכאשר הגימנסיה תיבנה ותגיע לרמה הנדרשת זה יעודד בתי ספר אחרים להקים תוכנית ברורה יותר ולהתחשב יותר בתנאים המקומיים.

מלבד זאת, הגימנסיה תגרום לאקדמאים הצעירים והכישרוניים שלנו, אשר עד כה לא ממש הקדישו את עצמם להוראה, לפנות במידה רבה יותר לתחום הידע הזה שמוזנח על ידם.

השפה העברית רק תוכל להרוויח מכך שתהפוך לשפת ההוראה, מפני שבדרך זו חייבים לפתח אותה מבחינת הצורה והתוכן.

תהליכי השלמתה ופיתוחה של העברית, תהליכים שאנחנו מקווים שיקרו, יעזרו לידיעה היסודית של הערבית, אשר לשם רכישתה יעמוד לידי התלמידים מספיק זמן בתקופת לימודיהם בבית הספר.

ניתן לראות כמה רבות וחשובות הן המשימות שמוסדנו הצעיר מבקש לעמוד בהן ושמוכרח הוא לשאוף למלאן יותר ויותר. לא נתפלא כלל וכלל לראות שנוכח שפע המשימות הללו אנשים מנענעים בראשם בספקנות, בלי להאמין שביכולתנו לפתור את המשימות בצורה משביעת רצון.

אולם הואיל וכבר נעשתה התחלה טובה ומתוך הקשיים הראשונים העניין עלה לשלב ההתפתחות, הרי שאיננו רואים סיבה מדוע שההתפתחות הזו לא אמורה לשגשג. הכול תלוי כעת בעמדה שכולנו ננקוט כלפי העניין, באיזו מידה נתרום לכך שכל התקוות הללו תתגשמנה. כמו שברור שלגימנסיה היה אסור להישאר עסק פרטי, כך גם ברור שלא ניתן להותירה במצבה הנוכחי אם היא אמורה למלא את כל המשימות שהוזכרו.

אכן, לא יהא זה משביע רצון אפילו אם זה נגיע לרמת הגימנסיות בארצות תרבות אחרות, הואיל והן לרוב כורעות תחת שגרה שבלונית שממשיכה עם המורשת של דברים ששרדו ומזיקים. את כל זה אפשר ואף צריך למנוע במוסדנו החדש.

מעל הכול, שומה עלינו שיהא לנו ברור שבעוד שבתי ספר אחרים מסתפקים בלהיות מוסדות לימוד טובים, חובה עלינו לשאוף להעניק לחניכי מוסדנו גם חינוך עשיר. שכן אצלנו עדיין חסרים כל אותם הגורמים הממשלתיים והחברתיים שאמורים להתקיים מחוץ לכותלי בית הספר ושבמקומות אחרים תורמים לעיצוב האופי והאינדיבידואליות.

אולם אל לנו לשגות ולשכוח שמילוי המשימות הללו יהיה וודאי קשה יותר ביחס למקומות אחרים. לא רק משום שעלינו להתמודד עם משימות גבוהות יותר, אלא משום שאנחנו צריכים להשיג קודם גם את האמצעים לפתרונן.

אין בבעלותנו תכניות לימודים שכבר בדקנו ושהתנסינו בהן, וגם אין לנו ספרי לימוד שהוכיחו את עצמם. בנוסף על כך, מבחר המורים הוא די מצומצם, כי לא מספיק לנו שהמורה הוא מומחה גדול בתחומו; במובן מסוים הוא גם חייב להיות יצירתי כדי ליצור ספרי לימוד חדשים ולדעת איך להתאים את אלו הקיימים לתנאים ולצרכים המקומיים מתוך הבנה פדגוגית.

מלבד כל הקשיים המשמעותיים הללו, עד היום חסר למוסדנו תקציב ראוי שיענה על כל הדרישות הרציניות הללו.

עם זאת, אנחנו חושבים שזו טעות להמתין עד שכל המכשולים הללו יוסרו, רק משום שאולי כוחנו לא יעמוד לנו נוכח כל הקשיים שמנינו ושלא נוכל להמשיך את שהתחלנו. בדרך זו של הססנות פחדנית לא היינו מגיעים לעולם לאיזשהו מוסד יהודי ציבורי. העם היהודי פועל תמיד לפי העיקרון: "לעולם אל תדחה קיום מצווה, אם אתה יכול, עד שהיא 'תחמיץ'!"

כשמתעורר צורך אמיתי כלשהו, יש לגשת לעבודה ואז מוצאים עם הזמן ואת הכוחות הרוחניים והגשמיים.

אנחנו עדיין נמצאים בהתחלה, והתחלה זו עצמה זקוקה במובנים רבים לפיתוח. בזאת יש להודות בפה מלא. אם נדחה את הביקורת אז זה יהיה רק משום שהיא הייתה ביקורת עקרה. אולם כל מי שחושף בפנינו את שגיאותינו ואת הדרך לפתור אותן הוא בהחלט מבורך בעינינו. הדבר הכי טוב שיכול לקרות לנו הוא שדעת הקהל היהודית תתעניין במפעלנו ותעבוד עמנו על המשך בנייתו.

דווקא כעת, בבואנו לפתוח את הכיתה הרביעית והחמישית, המלאכה מרובה. יש להעסיק מורים חרוצים חדשים עבור תחומים מסוימים, ליצור ספרי לימוד מתאימים בשפה העברית ולרכוש אמצעי עזר רבים לשיעור.

מבין כל המשימות הרבות שמצפות לנו, ברצוני לשאת בהזדמנות זו דברים על אחת המשימות החשובות ביותר בכיתות שאמורות להיפתח: השיעור במדעי הטבע. בכיתות אלה אמורים, למעשה, להניח את אבן היסוד עבור הלימודים של תחום הידע הזה, תחום שהוא בעל תתי-תחומים רבים. מסיבה זו יש להקדיש תשומת לב מיוחדת לכך שהיסודות הללו יהיו חזקים דיים ומתאימים לנשיאת הבניין שייבנה עליהם.

משום שבתקופתנו בכל בתי הספר המודרניים שמים את הדגש על לימוד מדעי הטבע, יש לעניין חשיבות כפולה: חשיבות חינוכית, אך גם חשיבות גדולה יותר מנקודת מבט לאומית.

די בכך שנזכיר רק מעט מהיתרונות שעשויים להיות לחינוך הכללי מלימוד מדעי הטבע כדי להבין איזו חשיבות גבוהה צריכה להיות ללימוד זה עבורנו. בשבילנו, אשר במשך אלפי שנה הורחקנו מהטבע ואנחנו מנוכרים לו לחלוטין, כך שהפכנו למעשה לישות יחידה במינה שמבטה מופנה רק אל מה שמחוץ לטבע ומעל הטבע, ושמחשבותיה מכוּונות רק לַמופשט, רק למה שקיים מעבר למציאות ומעבר לטבע.

עמנו יוכל להפנות גבו להלך-רוח הכמעט-חולני הזה ולשקם את גופו ורוחו רק כשישוב לטבע ולטבעיוּת. משום כך, עלינו לשים את מירב הדגש על לימוד חקר הטבע ביחס לכל שאר המקצועות.

שכן חקר הטבע והעיסוק המעמיק בו מלמדים את האדם להשתמש בחושיו. הם מלמדים את התלמיד לראות ולשמוע, למשש, לטעום ולהריח בדרך הנכונה. הרשמים שהוא מקבל בדרך זו מהטבע המקיף אותו מהווים את החלק הבטוח של רוחו, שתלמד כך לעלות מהמוחשי למופשט באופן הדרגתי.

מלבד הידיעות העובדתיות ששיעור זה נועד להקנות, הוא מעורר בתלמיד את יצר המחקר והחיפוש, ומלמד אותו את הנאת העבודה המעשית; הוא מקרב אותו אל המציאות, וכך פועל נגד הנטיות לפנטזיה בשנות הנעורים.

בה-בעת, חקר מדעי הטבע מעורר גם את הרגש האסתטי ואת ההבנה לכל מה שיפה ונשגב בטבע.

האדם הופך לאזרח אמיתי של מולדתו רק באמצעות העיסוק בטבע, כיוון שרק דרך ההיכרות עם הסביבה, על כל בעלי החיים והצמחייה שבה, מתעוררת תחושת המולדת ואהבת המולדת. זהו אחד התנאים היסודיים ביותר לתחיית העם היהודי על אדמתו, האדמה שנטש לפני זמן רב. הדבר הנכון כעת עבורנו הוא אפוא: בחזרה לטבע, לאהבת הטבע ולטיפוחו!

כל היהודים הלאומיים מלינים על כך שהצעירים, הן בגולה והן בארץ הקודש, עוזבים אותנו בקלות רבה כל כך. תופעה זו מעכירת נפש היא, ואם מנסים להסביר שחסרה לצעירים ידיעת היהדות והכרת הנכסים הלאומיים, כמו שפה, היסטוריה וספרות, הרי שאולי נכון הדבר לצעירים שמחוץ לפלשתינה, אך בארץ הקודש אין הדבר נכון כלל וכלל, שכן במחוזותינו גם התלמידים בבתי ספר "אליאנס" וגם אלה בתלמוד תורה מבינים פחות או יותר עברית, קוראים ספרים בעברית ומכירים את היהדות היטב.

מדוע רובם עוזבים בשמחה את הארץ? ומדוע אלה שעוזבים כדי ללמוד בחוץ לארץ נוטשים בסוף גם את עמם ולא בלב כבד?

אנו מאמינים שהאשמה אינה נעוצה במחסור בנכסים לאומיים, אלא דווקא במחסור בנכסים רוחניים **כלל-אנושיים**, כלומר בנכסים שכל תלמיד בבית ספר מודרני רוכש במהלך לימודיו.

התלמיד היהודי יודע שיש עולם של ידיעות וידע שנותר זר עבורו, הוא שואף אליו בערגה, וברגע שהוא מצליח לשים את ידו עליו, הידע הקודם שלו מאבד כל ערך בעיניו. אם מקשיבים לבחור מפלשתינה ששוהה בחוץ לארץ למטרת לימודים שומעים באיזה כבוד ואהבה הוא מדבר על ידיעותיו החדשות! למרבה הצער, מה שקורה באותו זמן זה שהאהבה והכבוד לחינוך היהודי שהוא קיבל מאבדים עבורו מערכם, ולעתים קרובות למדי הוא מדבר על חינוך זה בזלזול.

שכן כאן בניכר נפתחים בפניו לא רק תחומי ידע חדשים וחשובים, אלא הוא נכנס דרכם גם לטבע שסביבו, ובלי שיהא מודע לכך מחשבותיו ורעיונותיו מתחברים לסביבה החדשה שלו בקשר הדוק, כך שלבו הצעיר מתאהב בסביבה זו, ולב צעיר הוא זה שלרוב פתוח לכל היפה והטוב.

גם כאשר הצעיר מנסה להשתחרר מהכבלים החדשים ולחזור למולדתו הישנה, אנחנו יודעים הרי מה שיקולים תאורטיים יכולים לעולל לרגש ששורשיו עמוקים. הם רק גורמים לכך שנפש הצעיר נקרעת ונוצרים קונפליקטים כואבים.

בית הספר המודרני מלמד את התלמיד אהבת הסביבה לא סתם דרך מילים יפות ופתגמים שמצטלצלים היטב, כי אם דרך החושים עצמם, שבאמצעותם מעוררים את הרגש הזה ומטפחים אותו, בלי שהתלמיד ישים לב שמחנכים אותו לכיוון הזה. אולם דווקא רגש זה שמתפתח באופן לא-מודע הוא היסוד המוצק ביותר של התחושה הלאומית העמוקה ושל הפטריוטיות הבלתי מעורערת!

היסוד הרוחני הזה, שנוצר מהטבע, הוא זה שלדעתנו חסר כל כך בבתי ספרנו בפלשתינה. כאמור, במשך זמן רב מדי היינו כל כך מנוכרים מהטבע, ולכן אנחנו צריכים, אם ברצוננו לשוב לחיים טבעיים, לפעול כנגד הרעה הזאת יותר מהכול.

אנחנו חייבים אם כך לעשות מאמצים עילאיים כדי להציג את הטבע לתלמידינו בכל הודו ותפארתו, כפי שהוא מתגלה לנו בארץ אבותינו בכל עושרו.

אולם אם על שיעור זה להוביל למטרות שאנו שואפים אליהן, אסור לו להיות שיעור מלאכותי, או להיות תרגום מאיזשהו ספר לימוד, או סתם עול על הזיכרון, אלא הוא מוכרח לנבוע מהטבע עצמו.

יש להביא את התלמיד אל הטבע עצמו ולחברו אליו באופן קבוע דרך חמשת חושיו, וזאת באמצעות לימוד ההתבוננות על כל צורותיה. רק בדרך זו נצליח לקשור את חניכי מוסדנו לאדמת מולדתם בקשרים איתנים שלא מתפרקים, כך שגם כשהם יצטרכו להתרחק מאדמה זו לזמן מה, הם יחושו געגועים עזים אליה כפי שכל אדם נורמלי חש כלפי מולדתו.

אולם לצורך בניית השיעור הזה בחקר הטבע בצורה שתתאים לדרך שחשבנו עליה, ושהיא בעלת חשיבות כפולה עבורנו, עדיין דרושים לנו אמצעי עזר רבים. צריך עוד לרכוש המחשות ויזואליות רבות, אוספים, מיקרוסקופים, מכשירים מכאניים שונים לתולדות חקר הטבע ומעבדה לשיעור פיזיקה וכימיה.

גם בנוגע לרכישות אלה, שומה עלינו להשקיע יותר מאשר מוסדות דומים אחרים עושים. שכן אצלם מדובר לרוב בסיפוק צרכי התלמידים הנוגעים ישירות לענייני השיעור. אולם אצלנו יש גם לדאוג לכך שלמורים עצמם תהיה הזדמנות לעבור השתלמות והכשרה על מנת שיוכלו לעסוק בארץ במחקר הדרוש, וזאת מאחר שבכל הארץ אין בנמצא מעבדות, גנים בוטניים, גני חיות או אוספים מינרליים.

מאותה סיבה נהיה מוכרחים להקים לצד המעבדה ספרייה מדעית שתהיה גדולה במידה מספקת. במידת האפשר, המתקנים האלו לא רק אמורים לשמש את המטרות הפרטיות של הגימנסיה, אלא אדרבה, לשמש את כל מי שרוצה לעסוק בארץ בפעילות מדעית בתחומים אלו.

זה באמת מביש לראות שבעוד שבכל ארצות התרבות מדעי הטבע מושכים יותר ויותר חוגים, ויותר ויותר פועלים למען המטרה להפוך את המדעים הללו לנכס ציבורי של כל העם, אצלנו גם המלומדים מתרחקים מהם.

כל אחד שעסק בנושא יודע שאין בארץ מחסור מוחלט באנשים שמתאימים לעסוק בעבודה המדעית הזו, ושגם בארץ הקודש קיימות הזדמנויות לעסוק בעבודה הזו, אפילו בצורה אידאלית.

יש אפוא רק הסבר אחד להזנחתם של תחומי העבודה המדעית הזו בארץ אבותינו: המחסור המוחלט בכל אמצעי העזר ובכל התארגנות לצורך השגתם.

הואיל וכעת פועלים להשגת המתקנים הללו עבור הגימנסיה, יהא זה מועיל לוודא שהרכישות הללו יוכלו כאמור לשמש גם מלומדים פרטיים שרוצים לעסוק בתחום כלשהו בחקר הטבע בארץ. אולם הכי טוב יהיה אם תהיה בו-זמנית גם אפשרות להקים את הארגון החסר. על כל הכוחות העומדים לרשות מטרה זו להתאחד וליצור יחדיו את **"החברה לקידום חקר הטבע בפלשתינה".**

לחברה זו צריכים להצטרף בעיקר אלו שעוסקים בעצמם במדעי הטבע בארץ. באמצעות חלוקת עבודה הולמת ועזרה הדדית נוכל להגיע להישגים רבים בתחום הרחב הזה. כבר כעת אין שום ספק שניתן יהיה למצוא מומחים מכובדים רבים באוניברסיטאות בחוץ לארץ שיסייעו למפעל הזה בעצות ומעשים ויספקו את התמיכה המדעית הדרושה, כך שבמקרים קשים ולא-ברורים ניתן יהיה לקבל מהם חוות דעת וביקורת.

אחת ממשימות החברה היא לדאוג שהשיעור במדעי הטבע בבתי הספר בפלשתינה יזכה למקומו הראוי, ובנוסף לפעול לכך שגם בעם תתעורר ההתעניינות בתחום הידע הזה. למען המטרה הזו יתקיימו הרצאות, ייכתבו חיבורים פופולריים, יוצגו תערוכות וכו'.

התועלת שיכולה חברה כזו להביא למדע כמו גם ליישוב היהודי היא עצומה ולא ניתן עוד להתעלם ממנה כעת.

זה נראה מוזר שפלשתינה, אשר נמצאת על מפתן התרבות, נמצאת מבחינת הידיעות עליה במרחק אסטרונומי מאיתנו. באירופה יודעים על האזורים המרוחקים ביותר באפריקה יותר מאשר על פלשתינה שמזכירים את שמה כה רבות. עד כה טרם חקרו את תכונות הקרקע שלה וגם לא את החיות והצמחייה שבה. לכן כל החוקרים מתלוננים וטוענים: "המזרח נעול בפנינו כמו בשבע חותמות!"

ואולם, כאן ברחוב מונחים מוזאונים שלמים וספריות מלאות תחת עפר ואפר!

זה כל כך מובן מאליו שיש חשיבות רבה למחקר המדעי של הארץ עבור ההתיישבות בה עד שאין שום צורך של ממש להוכיח טענה זאת. זהו התנאי המקדים לכל עבודה בפלשתינה. ללא ידיעה מדויקת של הארץ וטבעה אנחנו מגששים באפלה. רק כשיוסר המחסור הזה, רק כשהעם ילמד לעבד את הארץ ולטפל בה, על כל צמחייתה וחיותיה, מתוך הבנה מקצועית ועניינית, ניתן לקוות שהארץ ותוצריה יגיעו לרמת ההתפתחות שאף אחד לא הגיע אליה מלבד בני ישראל הקדמונים.[[2]](#footnote-2)

מטבע הדברים, רק בני המקום יכולים לבצע עבודה חשובה זו. מומחים מבחוץ יכולים אמנם לתמוך בה ואף להדריכה, אבל העבודה הזו תוכל להיעשות בצורה משביעת רצון וממצה רק כשיהיה למדע מקום משלו עם בסיס רחב בארץ. אולם עד אז, אל לנו לחדול ממעשים. גם בתחום זה צריך להכין את הקרקע למעשים עתידיים. עד שהזמן ההוא יגיע, עלינו להסתפק גם כאן במה שניתן להשיג.

אסור שיהיה ספק בכך שכל ידידי ארץ הקודש וכל תומכי מדעי הטבע יביעו את אהדתם להתחלה זו ואת תמיכתם הפעילה, כדי שהחברה תוכל אי פעם לעשות את כל המאמצים עבור העבודות הללו, שהן בעלות פוטנציאל רב. משימתה הראשונה תהיה בניית המעבדה האמורה והספרייה, שבתחילה תהיה חלק מהגימנסיה של יפו, אך בהמשך אמורה להיות פתוחה לכל העוסקים בארץ בחקר הטבע.

יהא זה מוקדם מדי להגדיר כבר עתה בפרטים את תחומי הפעילות של החברה. הכול יהיה תלוי הרי במידת ההתקבלות שהיא תמצא ואילו אמצעים יעמדו לרשותה.

אולם מה שבטוח זה שנוצר כאן תחום עבודה שבו יוכלו לפעול מספר גדול של מלומדים וחוקרים, והעבודה עוד תספיק לדורות הבאים.

ומי יודע, מי יכול לדעת מה צופן העתיד! האם מתוך ההתחלה הקטנה שלנו אולי יקום כאן יום אחד מכון מכובד, ה"מכון לחקר הטבע בפלשתינה"?

גם כאן יכול להדריכנו פתגם יהודי: "אין זה תפקידך לסיים את העבודה". אבל להתחיל - זו חובתנו!

....................

בהנאה גדולה יכולים אנו להודיע שבעקבות רעיון שפרסמנו ודרך היוזמה של "עמותת הציונים האקדמית של ברן" נוסדה התאחדות תחת השם "עמותה אקדמית לקידום חקר הטבע בפלשתינה".

הקמת העמותה התבצעה על בסיס התקנון שמתואר בהמשך.

חוקרים ומומחים בעלי שם כבר הסכימו לשתף פעולה והכריזו על הצטרפותם. ואלה שמותם: מר פ' ארני, פרופ' לפיזיקה, ביל, מר ד"ר אד' פישר, פרופ' לבוטניקה באוניברסיטת ברן, מר ד"ר מאי , פרופ' לכימיה, ברן, מר פרופר, פרופ' לטכנולוגיה, ביל, מר ד"ר תא' סטודר, פרופ' לזואולוגיה באוניברסיטת ברן, מר ד"ר אוטו ורבורג, פרופ' לבוטניקה, ברלין, מר ד"ר צלר, מרצה לגאולוגיה, ברן.

נוסף על כך גם המלומדים והתומכים בעניין כמו מר פרופ' ד"ר קץ מרטי, מר פרופ' ד"ר אשר ומנהל גימנסיה ד"ר פרייסוורק, ברן, מרצה ד"ר ד' פסמניק, ז'נבה, מר ד"ר קמיל לוי, ביל, ד"ר י' אפשטיין, לוזן וד"ר בלוך, ברן, ועוד אחרים הבטיחו את סיועם והצטרפותם.

...................

חברי הוועד שנבחרו לשנה הבאה הם: ד"ר ל' מטמן, אגרונום י' וילקנסקי, ד"ר י' רבין, כממלא מקום: ד"ר ח' חיסין, אגרונום א' אהרונסון וה' יופה, כולם בפלשתינה.

ד"ר י' רבין ס' ברלוביץ

יושב ראש מזכיר

של עמותת הציונים האקדמיים

.......................

**תקנון**

העמותה האקדמית לקידום חקר הטבע בפלשתינה

**1. תכלית העמותה**

משימת העמותה היא להפיץ את חקר הטבע בפלשתינה בבית הספר כמו גם בקרב העם ולקדם את העיסוק בחקר הארץ ולארגן עבודה זו.

**2. אמצעים**

העמותה רוצה להשיג את מטרתה באמצעות:

א. ההקמה בזמן הקרוב האפשרי של מעבדה למדעי הטבע וספרייה שתשתייך לה;

ב. רכישת אמצעי הלימוד הדרושים לשיעור בחקר הטבע: לוחות קיר, מכשירים, אוספים וכו;

ג. ההפצה של מדעי הטבע בקרב העם בעזרת הרצאות, חיבורים פופולריים, תערוכות וכו';

ד. תיווך המענה על שאלות שעולות במדעי הטבע באמצעות מומחים;

ה. הזמנת עובדי העמותה בארץ לאספות תקופתיות שבהן תחולק העבודה ויינשאו דברים על עבודות שהתבצעו וייערך דיון בהם;

ו. את הדוחות יש לפרסם במידת האפשר לאחר שסמכות מקצועית בחנה אותם;

ז. העמותה תשתדל להקים הוצאה. עד אז תיבחר הוצאה מסוימת שבה העמותה תפרסם את עבודותיה.

**3. חברות**

א. כל אקדמאי או מי שפעיל בתחום כלשהו של מדעי הטבע ומשלם את דמי החברות יכול להיות חבר עמותה.

ב. מחוץ לפלשתינה יתקבלו חברים שליחים בכל מקום.

ג. מי שהעלה לעמותה תרומה יוצאת דופן יכול להיבחר על ידי האספה הכללית לבקשת הוועדה לחבר של כבוד.

**4. הכנסות העמותה**

הכנסות העמותה מורכבות:

א. מדמי חברות בסך חמישה פרנקים לשנה שייגבו מכל חבר;

ב. מתרומות, מתנות, תקציבים ציבוריים.

**5. הנהלת העמותה**

א. מקום מושבה של הנהלת העמותה הוא בפלשתינה, במקום שבו נמצאים מוסדותיה, והיא מורכבת מוועד שבו יש לפחות שלושה חברים.

ב. עד שהעמותה תוכל להקים מכון משל עצמה אמורים מוסדות העמותה (מעבדה, ספרייה וכו') להיות שייכים לגימנסיה העברית ביפו והנהלתם אמורה להיות אמונה על המורה לתולדות הטבע.

אולם מוסדות אלה אמורים להיות פתוחים מחוץ לזמן השיעורים לכל מי שמתעסק בחקר הטבע ורוצה להשתמש בהם למטרות לימוד.

ג. יש לקוות שהוועד ימנה נציגים באזורים שונים בארץ וגם בחוץ לארץ.

ד. בכל שנה נערכת אסיפה כללית שמחובתה ליטול על עצמה את דוח הוועד ולבוחנו, וכן לערוך את הבחירות החדשות לוועד.

**6.**

א. בסמכות הוועד לקבוע את הפרטים המדויקים במסגרת התקנון.

ב. ניתן לשנות תקנון עמותה זה רק באסיפה כללית של חברים פעילים וברוב של שלושת רבעי הקולות.

1. במידה מסוימת ניתן לזהות לאחרונה בנקודה זו שיפור לטובה. [↑](#footnote-ref-1)
2. ראו וימר: הקרקע בפלשתינה [↑](#footnote-ref-2)